राप्रपाले कार्यसम्पादन समिति सदस्य श्रेष्ठमाथिको आक्रमणको छानबिन गर्ने 
राष्ट्रिय प्रजातन्त्र पार्टीले कार्यसम्पादन समिति सदस्य ठाकुरमोहन श्रेष्ठमाथि भएको आक्रमणको छानबिन गर्ने निर्णय गरेको छ । राप्रपा प्रवक्ता मोहन श्रेष्ठकाअनुसार पार्टीले सोमबार श्रेष्ठमाथि पार्टी कार्यालयमा भएको आक्रमणको छानबिन गर्ने निर्णय गरेको हो । 
काठमाडौँ — राष्ट्रिय प्रजातन्त्र पार्टीले कार्यसम्पादन समिति सदस्य ठाकुरमोहन श्रेष्ठमाथि भएको आक्रमणको छानबिन गर्ने निर्णय गरेको छ । राप्रपा प्रवक्ता मोहन श्रेष्ठकाअनुसार पार्टीले सोमबार श्रेष्ठमाथि पार्टी कार्यालयमा भएको आक्रमणको छानबिन गर्ने निर्णय गरेको हो । श्रेष्ठमाथि पार्टी कार्यालयमा नै आक्रमण हुनु आपत्तिजनक र निन्दनीय भएको राप्रपाको निर्णयमा उल्लेख छ । 'फागुन २७ गते कार्यसम्पादन समितिको बैठकका क्रममा खानाका लागि बैठक स्थगन गरेको समयमा कार्यसम्पादन समितिका सदस्य ठाकुरमोहन श्रेष्ठमाथि अप्रत्यासित रुपमा भएको आक्रमण आपत्तिजनक र निन्दनीय भएको ठहर गर्दै आक्रमणप्रति बैठक गम्भीर खेद व्यक्त गर्दछ,' राप्रपाको निर्णयमा भनिएको छ, 'तत्काल सामाजिक सञ्जालमा आएका भिडियो, घटनास्थलमा देखिएका नेता र पीडित समेतबाट जानकारी लिएर थप अनुसन्धान समेत गरि ४८ घण्टाभित्र अनुशासनको अधिकतम कारबाहीका लागि पेश गर्न केन्द्रिय अनुशासन समितिमा कार्यसम्पादन समितिका सदस्य ठाकुरमोहन श्रेष्ठको निवेदन पठाइनेछ । अनुशासन समितिको सिफारिसलाई कार्यान्वयन गर्ने जिम्मा पार्टी अध्यक्षलाई प्रदान गरिएको छ ।'उक्त घटनामा संलग्नमाथि कानुनी कारबाहीका लागि श्रेष्ठले सम्बन्धित निकायमा निवेदन दिने पनि राप्रपाको निर्णयमा उल्लेख छ । राप्रपा कार्यसम्पादन समिति बैठकमा उपाध्यक्ष तथा सांसद विक्रम पाण्डे र श्रेष्ठबीच विवाद भएको बताइएको छ । उक्त विवादपछि पाण्डे समर्थकले आफूमाथि आक्रमण गरेको श्रेष्ठको आरोप छ । श्रेष्ठले उक्त घटनामा संलग्नमाथि कारबाही गर्नका लागि प्रहरीमा उजुरीसमेत दिएका छन् ।त्यस्तै, राप्रपालेअनुशासन उल्लंघन सम्बन्धमा परेका उजुरीहरूमाथि केन्द्रीय अनुशासन समितिबाट प्राप्त सिफारिसहरूमध्ये बाँके र शंखरापुर नगर कार्यसमिति बाहेकका विषयमा समितिको सिफारिस अनुसार गर्ने निर्णय गरेको छ । 'बाँके तथा शंखरापुरको हकमा वरिष्ठ नेता उपाध्यक्ष विक्रम पाण्डे र बागमती प्रदेश अध्यक्ष विक्रमबहादुर थापालाई शंखरापुर र वरिष्ठ उपाध्यक्ष रवीन्द्र मिश्र र लुम्बिनी प्रदेश अध्यक्ष प्रदिपकुमार उदयलाई बाँकेको समस्या समाधानका लागि एकपटक मेलमिलापको प्रयास गर्ने जिम्मेवारी प्रदान गरिएको छ,' राप्रपाको निर्णयमा भनिएको छ, 'गत आमनिर्वाचनमा बाँके क्षेत्र नं. १ को प्रतिनिधिसभा र प्रदेश सभामा क्रमशः प्रदिप शाह र अर्जुनजंग शाहले पार्टीको निर्णय विपरित उम्मेदवारी दिई पार्टी अनुशासन उल्लघंन गरेकाले एक वर्षका लागि पार्टीबाट निश्कासन गर्ने । तर, निजहरूले आत्मालोचना सहित पार्टीमा फर्किन चाहे साधारण सदस्यता लिई पार्टीमा प्रवेश गर्नसक्ने निर्णय गरिएको छ ।'राप्रपाले इलाम निर्वाचन क्षेत्र नम्बर २ मा हुने प्रतिनिधिसभा उपनिर्वाचनमा सहभागी हुने निर्णय गरेको छ । त्यस्तै, बझाङ प्रदेश सभा निर्वाचन क्षेत्र नम्बर १ मा हुने प्रदेश सभाको उपनिर्वाचनमा पनि सहभागी हुने निर्णय गरेको प्रवक्ता मोहन श्रेष्ठले जानकारी दिए । ती उपनिर्वाचनका उम्मेदवार छनोटका लागि सम्बन्धित प्रदेशका अध्यक्षले सम्बन्धित जिल्लाको अध्यक्षसँग समन्वय गरी सिफारिस गर्नुपर्ने जिम्मेवारी तोकिएको बताइएको छ । राप्रपाले रुसी सेनामा कार्यरत नेपालीलाई स्वदेश फिर्ताको व्यवस्थाका लागि कूटनीतिक पहल गर्न सरकारसँऊ माग गरेको छ । त्यस्तै, दुग्ध किसान तथा उखु किसानको भुक्तानी दिन बाँकी रकम तत्काल भुक्तानी पाउने व्यवस्था गर्न पनि सरकारसँग माग गरेको छ । त्यस्तै, सुन तस्करीमा पूर्वउपराष्ट्रपति नन्दबहादुर पुन र उनका छोरा जितेन्द्र पुनको संलग्नता सम्बन्धि भिडियो सार्वजनिक भएको विषयमा छानबिन गरी तत्काल कानुनी कारबाहीको प्रकृया अघि बढाउन पनि राप्रपाले सरकारसँग माग गरेको छ । 